
הצעת חוק הבחירות לכנסת (נוסח משולב) (תיקון מס' 57), התשס"ח-2008

הכנה לקריאה ראשונה – סיום הדיון והצבעה

 היו"ר דוד רותם:


חברים, אנחנו פותחים את הדיון בהצעת חוק הבחירות לכנסת (נוסח משולב)(תיקון מס' 57).

סיגל קוגוט:


בעקבות הישיבה הקודמת עשיתי נוסח. אני אעבור על הדברים שנשארו פתוחים, כי יש דברים שאושרו כבר על-ידי הוועדה. אני רק אציין את הדבר הראשון לפרוטוקול. הוועדה אישרה את האפשרות לצרף קלפיות. הכוונה של ועדת הבחירות היתה שקלפיות שמכונות על ידיהם 990, כלומר בכל יישוב יש קלפי של אנשים שאין להם מען מפורט, אלא רק מען של יישוב, וזה יכול לנוע בין כמה עשרות למאה פלוס - - -

אורלי עדס:


גם כמה מאות.

סיגל קוגוט:


או,קיי,  שאפשר יהיה להצמיד את הקלפי הזאת לקלפי אחרת. גם אחוז ההצבעה מאוד נמוך בקרב האנשים האלה.

היו"ר דוד רותם:


טוב, בסדר.

סיגל קוגוט:


אישרנו את זה. אני רק עשיתי את זה בסעיף 12(ב), ונקבל את ההערה שלכם על הנוסח, על הסוגריים.

אורלי עדס:


ואנחנו משאירים עם המגבלה של מעבר ל-100.

סיגל קוגוט:


כן. 


הדבר השני שנשאר פתוח הוא נושא האותיות. זה בעמוד השני, סעיף 5 שלי. הסעיף הראשון אושר על ידיכם. אבל, הסעיף השני – ועדת הבחירות הציעה שגם סיעה בכנסת שהשתמשה באותיות -  - -

היו"ר דוד רותם:


את מתכוונת סעיף 3 שלך.

סיגל קוגוט:


סעיף 3 שלי. אני כתבתי את הנוסח למה שהוועדה החליטה בפסקה (1). כלומר, מי שהשתמש באותיות ברשות מקומית, ולא בכנסת, אז לא תהיה לו כאן זכות עדיפות. אבל, הוועדה הציעה עוד משהו שאת זה אני לא הכנסתי, כי חשבתי שזה צריך ליבון, וזו הפסקה השנייה – שגם סיעה בכנסת שהתמזגה עם סיעה אחרת, היא לא תוכל לשמור את האותיות מכנסות קודמות. רציתי לשאול אתכם, האם סעיף (ג1) לא נותן לזה פתרון, ולמה אתם רוצים לתקן?

איילת פישמן:

לא מספיק, כי זה עולה בפועל כשאלה, כי רשימות מבקשות לעצמן כל מיני שמות היסטוריים שהיו להן בכנסות קודמות.

היו"ר דוד רותם:


לא רק זה, אלא גם שתופסים את כל האותיות.

סיגל קוגוט:


אבל, תראה את הסעיף: "על אף הוראות (ג)", כלומר, העדיפות, "רשאית רשימת מועמדים" – חדשה, כלומר - "לשאת אות או אותיות שבהן היתה מסומנת רשימת מועמדים של מפלגה שהיתה מיוצגת על-ידי סיעה בכנסת אם אותה מפלגה אינה מסמנת את רשימתה באות או באותיות האמורות, ולא נתנה את הסכמתה לסימון רשימה אחרת בהן". אז למה זה לא נותן לכם פתרון לבעיה שמישהו שומר היסטורית?

היו"ר דוד רותם:


זה לא נותן, כי מה שקורה הוא שיכול להיות שהמפלגה הזאת התאחדה עם מפלגה אחרת ואז היא אומרת אני רוצה את האותיות: א', ב', ג', ד', ה', ו' שהיו לי בבחירות הקודמות.

איילת פישמן:


אנחנו רוצים שזה יהיה מפורש בחוק שאי אפשר לסחוב היסטוריה מכנסות קודמות.

היו"ר דוד רותם:


את אומרת, את יכולה לסחוב את הבחירות האחרונות.

איילת פישמן:


נכון.

היו"ר דוד רותם:


את מתמודדת היום, יש לך אות שהתמודדת בבחירות הקודמות, האות הזאת שלך. אם היית בכנסת הארבע-עשרה, ואחר כך בכנסת החמש-עשרה, והשש-עשרה לא התמודדת, ופתאום את מגיעה לכנסת העשרים, את לא יכולה לשמור את האות שלך. אין לה זכות עדיפות על האות.

איילת פישמן:


זאת הפרשנות שלנו היום, אבל היא לא לגמרי ברורה.

סיגל קוגוט:


זה נראה לך?

היו"ר דוד רותם:


זה נראה לי מאוד.

אורלי עדס:


יש לנו גם מצוקה של אותיות.

היו"ר דוד רותם:


אי אפשר לשמור אותיות. יש בסך הכול 22 אותיות בא'-ב' העברי, ויש בארץ 974 מפלגות. גם כשלוקחים את האותיות הפוך, זה כבר לא מספיק.

סיגל קוגוט:


האם באמת היתה בעיה כזאת?

אורלי עדס:


כן. נדמה לי שבבחירות הקודמות היתה פנייה של נודלמן, אם אינני טועה, שביקש אות שהיתה לו לפני שתיים או שלוש כנסות, והיא כבר ניתנה. זה היה די בעייתי. לכן, זה גם התעורר.

סיגל קוגוט:


אז לאשר את התיקון הזה. או,קי, אז אני כותבת לאשר אותו.


הסעיף הבא שנשאר פתוח הוא הסעיף של האנשים עם המוגבלות. הרי החלטנו לומר במפורש שאתר זה מבנה או מספר מבנים הסמוכים זה לזה. ועדת הבחירות העירה לי שהביטוי שלי "באותו המתחם", יכול לעורר את השאלה מה זה מתחם. לא איכפת לי להוריד את המילים: "באותו מתחם". 

איילת פישמן:


יש כבר את ההגדרה של מקום קלפי בסעיף של העשרה מטרים מאיפה.

סיגל קוגוט:


הכוונה היא שזה לא סמוך באותו רחוב.

איילת פישמן:


ב-126(5) יש לנו הגדרה מה זה מקום קלפי: "מקום קלפי - שטח המבנה שבו נמצאת קלפי, לרבות חצר המבנה והגדר החיצונית של המבנה". למה אנחנו לא יכולים להשתמש בהגדרה הזאת? 

סיגל קוגוט:


אפשר להשתמש בהגדרה הזאת.

איילת פישמן:


מבחינתי, זה אתר. 

סיגל קוגוט:


אבל, אתם כתבתם: היו באתר אחד מספר מקומות קלפי.

היו"ר דוד רותם:


הכוונה שלכם היא שאם יש בית ספר שבו יש שמונה כיתות, אז אחת מהן צריכה להיות נגישה. השופט יחליט שאחת מהן צריכה להיות נגישה. ולכן, ההגדרה של המתחם פה היא נכונה כי זה מבנה או מספר מבנים הסמוכים זה לזה באותו המתחם. זה לא צריך להפריע לכם כי זה אותו בית ספר, אותו מקום. 

אורלי עדס:


אז אנחנו משאירים.

סיגל קוגוט:


את הסעיף השני הוועדה לא אישרה. 


עכשיו – העיון במסמכים. אני מודה שכשניסיתי לכתוב את מה שהוועדה ביקשה ממני, ראיתי שאני לא מצליחה.

היו"ר דוד רותם:


שום דבר. אני לא עושה תיקונים בעיון במסמכים, אני משאיר אותו כמות שהוא. עזבו את זה. 

אורלי עדס:


למה לא להסדיר את הנושא כמו שהם הסדירו את זה ברשויות? זה לא מוסדר בשום מקום.

היו"ר דוד רותם:


כיוון שזו טעות שאין כדוגמתה. רבותיי, מכיוון שאני הייתי במצב של ספירת קולות, ואני ספרתי פתקאות, אני רוצה לומר לכם משהו. זה פשוט רוע לב. כשבן אדם כבר רואה את הכסא של עור הצבי, ופתאום חסר לו 107 קולות, ואז אתם אומרים לו: כן, אבל תלך קודם לבית משפט, ותוציאו לו את הנשמה. ואז, אתה צריך לקבוע קריטריונים, ואף בית משפט - - -

איילת פישמן:


צווים כאלה ניתנים מאוד בקלות ברשויות, מאוד בקלות.

היו"ר דוד רותם:


אני רוצה לשאול אתכם שאלה, מה היתה הבעיה עד היום? מה קרה?

אורלי עדס:


שזה לא מוסדר. באו עשרות פעילים מכל מפלגה. בפעם האחרונה זה היה פשוט קטסטרופה.

היו"ר דוד רותם:


לא באו עשרות פעילים. הרי אתם בדקתם את הנושא, ונתתם לכל אחד שולחן. גם אני הייתי.

אורלי עדס:


אנחנו עשינו כמיטב יכולתנו לשמור על זה, זה היה בעייתי.

היו"ר דוד רותם:


ובאו, והיה נציג של משמר הכנסת שלא נתן לך לגעת בפתקאות. זה נתן לאנשים את ההרגשה הטובה שהם עשו את המקסימום כדי להיכנס.

אורלי עדס:


אנחנו לא באים למנוע את זה, אלא לעשות את זה בדרך מסודרת.

היו"ר דוד רותם:


מה זה "בדרך מסודרת"? לפנות לבית משפט. אני רוצה לראות שופט אמיץ שאני בא אליו ואומר לו: אדוני, חסרים לי מאה קולות כדי להכניס עוד מועמד לכנסת, והוא יגיד לי: לא נותן לך לראות את הפתקאות. חבר'ה, אין דבר כזה. 


היתה הצעה של אופיר פינס שילכו ליושב ראש ועדת הבחירות. זה בחיים לא ילך ליושב ראש ועדת הבחירות, זה בחיים לא יכול ללכת אליו כי הוא חתם כבר שהכול בסדר, ואתם רוצים שהוא יגיד עכשיו: היו ליקויים.

איילת פישמן:


לא, ממש לא.

היו"ר דוד רותם:


האמת היא שאפשר היה לפתור את הבעיה הזאת בדרך הרבה יותר פשוטה - אם אורלי תספר לכולם איך באמת בודקים את העסק.

אורלי עדס:


אתם לא רציתם להקשיב לי.

היו"ר דוד רותם:


לא רצינו להקשיב לך, כי את מבינה –  כי כל אחד הנשמה ככה יוצאת לו, ופתאום - - -

אורלי עדס:


ככה היא היתה - - - יוצאת לך במשך שעתיים, ולא במשך יומיים.

היו"ר דוד רותם:


בסדר, אבל בואי נאמר כך בסופו של דבר אין בזה שום חשיבות. אני הייתי משאיר את המצב כמו שהוא. עזבו את זה. אין טעם לתקן את זה, זה לא מזיז. זה לא משנה. אין פה עניין עקרוני. זה בלתי אפשרי ללכת לבית משפט, ולהוכיח לו שהיה שינוי בתוצאות. 

איילת פישמן:


זה לגמרי אפשרי, וזה נעשה ברשויות המקומיות כל יום.

היו"ר דוד רותם:


כמה קולות יש ברשויות המקומיות?

איילת פישמן:


זה בכלל לא משנה.

היו"ר דוד רותם:


בוודאי שזה משנה.

איילת פישמן:


בכנסת אתה תבקש צו על אלף קולות, וברשויות אתה מבקש על עשרה קולות. זה לא משנה. מהותית, משפטית, זה בדיוק אותו הדבר. צווים כאלה ניתנים כל יום ברשויות המקומיות בלי שום בעיה. 

היו"ר דוד רותם:


האם אני צריך לחפש שגם פה יתנו לי כל הזמן צווים ושכל אחד ירוץ לבית משפט, ואני אעמיס על מערכת המשפט עוד הפעם?

איילת פישמן:


לא, הרעיון הוא פשוט. פתק זה דבר שהוא מאוד מאוד רגיש, והרעיון הוא להגביל את הגישה לפתקים עצמם. אנחנו מבדילים בין שני סוגים של חומרים. יש את הפרוטוקולים, ויש את הפתקים.

היו"ר דוד רותם:


לא נוגעים בפתק.

אורלי עדס:


גם בהם נוגעים.

היו"ר דוד רותם:


לא נוגעים בפתק. רבותי, לא נוגעים בפתק, תאמינו לי. 

אורלי עדס:


רוצים לספור אותם פיזית, הם המקוריים.

היו"ר דוד רותם:


אורלי, ידיי מאחורי הכסא. האיש של משמר הכנסת בודק את הפתקאות. הוא סופר אותם: 1, 2, 3, 4. תאמינו לי, עברתי את זה. לא נוגעים בזה. אין עט, אסור לרשום שום דבר כדי שלא תגעי בפתק. את יושבת עם ידיים מאחורי הכסא. תאמיני לי, שב"ס לא יודע לעשות את זה כל כך טוב. 

אורלי עדס:


עוד יחשבו שאנחנו מצמידים שוטר עם אזיקים - בל נגזים.

היו"ר דוד רותם:


יושב שם איש משמר הכנסת שעושה את זה יותר טוב, תאמיני לי, מאשר - - -

אורלי עדס:


נכון, הוא עושה כמיטב יכולתו. אבל, עדיין מדובר בפתקים מקוריים שמסתובבים שם, וזה חומר מאוד רגיש מבחינתנו.

היו"ר דוד רותם:


למה הוא רגיש אחרי שגמרו לספור אותם? הרי מה שקורה הוא שמישהו צריך להראות שהיו שם פתקאות אחרות. זה לא משנה אם יקרעו עכשיו את הפתק. 

איילת פישמן:


בטח שזה משנה, כי מחר מישהו יבוא לעיין וזה קרוע, אז הפתק פסול.

היו"ר דוד רותם:


לא, מתי הוא היה פסול? הרי אם יקרעו פתק במקום ירשמו את זה שהפתק נקרע במקום. 

אורלי עדס:


אם יראו.

היו"ר דוד רותם:


גם כשסופרים את הקולות קורעים פתקים.

אורי מקלב:


אני רוצה לחזק את דבריך. הרי לא מדובר על מעשה שנעשה כל יום, אלא מדובר בבחירות שנערכות פעם כמה בשנים. אני לא חושב שבבחירות האחרונות היתה אפילו בקשה אחת לספירה מחודשת של איזה קלפי.

סיגל קוגוט:


נכון, אלו מסקנות מהכנסת השבע-עשרה.

אורי מקלב:


אני לא חושב שבכנסת האחרונה, למשל, היתה אפילו בקשה כזאת. היתה שאלה של איזה מפלגה שחשבה, אבל גם אחרי זה היא התחרטה.

אורלי עדס:


בסופו של דבר, לא נמצא בסיס. אבל, כן הגיעו עשרות פעילים של מספר מפלגות. בפועל, זה היה לעיון.

אורי מקלב:


אבל, אנחנו לא מדברים על מקרים רבים. גם אם למישהו יש טענה על איזה קלפי, הוא צריך לדעת שגם הקולות שנפסלו לו, לא תהיה להם השפעה על המנדט. אלו מקרים די חריגים בנושאים האלה. גם כשזה קורה מדובר על קלפי מסוימת, או על עוד קלפי בכפר מסוים. מדובר בשניים, שלוש או ארבע קלפיות. אלו מקרים הכי חריגים.


אני מתחבר למה שאומר היושב ראש. אנשים שפעלו, וכחוט השערה הם יכולים ליפול לכאן או לכאן, צריכים לתת להם את כל האפשרות שהם גם יוכלו לראות את זה מבלי שהם צריכים ללכת לתהליך כאשר לא בטוח שהם יוכלו לזכות באותו מקרה. זה שאנחנו מעבירים לשופט, הפירוש הוא שאנחנו גם מבקשים משופט בית המשפט לא לתת את זה בכל המקרים. לדעתי, בכל המקרים צריך לתת את זה. אני מבין שזה מכביד אחרי שוועדת הבחירות יושבת ואחרי שכבר רוצים לגמור עם זה, וזה מתעכב. אני מבין שמי שאמון על זה רוצה לגמור עם זה, ויותר ללכת לתהליכים. אבל, מבחינה מסוימת צריך להסתכל, ולכן גם אנחנו נמצאים פה, גם את הצד השני, ואני חושב שזה נותן מבט דמוקרטי אמיתי.  צריך להשאיר את זה, לא יקרה שום דבר. אנחנו לא מדברים כאן על איזה שינויים דרמטיים בנושא.

היו"ר דוד רותם:


אני מציע להשאיר את המצב ב-84 כמו שהוא היום, עזבו אותי. 

סיגל קוגוט:


הגענו להצבעות שוטרים ואנשי שירות הביטחון. אורלי, לפני שנכנסתם אחת מהערות של

המשטרה שאני אמרתי – פשוט תתקני אותי אם טעיתי – הם רצו לא להצביע רק בקלפי לפי 68א - - -

אורלי עדס:


אלא בכל רחבי הארץ.

סיגל קוגוט:

 - -ואני אמרתי להם שאין מעטפות כפולות בכל הקלפיות האלה. 

היו"ר דוד רותם:


איפה מצביעים היום שוטרים?

אורלי עדס:


כיום הם יכולים להצביע בכל קלפי לפי ההסדר הקיים. 

היו"ר דוד רותם:


ואיך הם מצביעים?

אורלי עדס:


התהליך הוא שבקלפי המקורית של כל שוטר הם נמחקים לפי רשימות שאנחנו מקבלים מהמשטרה. מופיע רק מספר תעודת הזהות שלו בקלפי המקורית, ובמקום יתר הפרטים נכתב: שוטר לא מצביע, מצביע בתעודת הצבעה לשוטר או משהו כזה. ואז שוטר רשאי להצביע בכל מקום, עם תעודת הצבעה לשוטר ומדים והצגת תעודת שוטר. 

היו"ר דוד רותם:


איך הוא מצביע?

אורלי עדס:


רגיל, לא במעטפה כפולה. מעטפה רגילה, ומצרפים את האישור לפרוטוקול. זאת תהיה שורה בפרוטוקול שמציינים כמה שוטרים הצביעו, ואז זה מסביר את התוספת של המעטפות בקלפי.

איילת פישמן:


כעיקרון, יש מעטפות כפולות בכל קלפי כי המזכיר עצמו  - - -

סיגל קוגוט:


בשביל המזכיר וחברי ועדת הקלפי.

היו"ר דוד רותם:


כן, זה אנחנו יודעים מראש.

איילת פישמן:


אנחנו כמובן לא יכולים לדעת כמה שוטרים יהיו לנו. 

היו"ר דוד רותם:


אני רוצה להבין, למה המצב הקיים מפריע לכם?

אורלי עדס:


לנו זה לא הפריע, זה עלה כאן בדיון בעקבות - - - 

דני גבע:


אנחנו יזמנו את התיקון הזה, לפתור בעיה שלנו. פתאום אנחנו נדחקים הצידה, ופותרים בעיה של המשטרה.

היו"ר דוד רותם:


דני, גם לכם תיכף נפתור את הבעיה.

דני גבע:


הדיון עכשיו בכלל לא קשור אלינו. אנחנו הצענו הצעה לתיקון חקיקה ונדחקנו הצידה, אנחנו לא קיימים כבר. בתיקון המוצע עכשיו אנחנו לא קיימים.

היו"ר דוד רותם:


תאמין לי, אני מרגיש עכשיו כבר איזה לחץ על הרגל השמאלית, האזיקים נסגרים. תאמין לי שאתם קיימים. עזוב, אתם קיימים בכל מקום. לא נזיז אתכם משום דבר, תיכף נפתור לכם גם את הבעיה.

אורלי עדס:


דני באמת צודק שכל הנושא התחיל מזה שהיתה פנייה של השב"כ, וניסינו להסדיר. זה התחיל מכאן. היו די הרבה דיונים, וניסינו להגיע אז לאיזשהו פתרון אידיאלי שייתן מענה לאנשי השב"כ הפזורים ברחבי הארץ להצביע. בדיון שהתקיים כאן בספטמבר זה עבר לדבר אחר - לביטול בכלל של כל הקונספט של הצבעת שוטרים כפי שהוא קיים. 

היו"ר דוד רותם:


רבותי, יש לנו בעיה עם דני והחברים שלו, בואו נפתור.

אורלי עדס:


הפתרון הזה לא נותן מענה באמת לבעיה הזאת.

היו"ר דוד רותם:


קודם נפתור לדני והחברים שלו את הבעיה, אחר כך נפתור את היתר. דני, מה הבעיה?

דני גבע:


אנחנו מבקשים ליצור מצב שבו האנשים שלנו שהם נמצאים ביום הבחירות לכנסת לא ליד מקום המגורים, והם אינם יכולים להצביע בקלפי המקורית שלהם, כך שהם יוכלו להצביע במקום שהם מבצעים את עבודתם.

היו"ר דוד רותם:


תן לי סיטואציה.

דני גבע:


יש הרבה. למשל, מאבטחים היא דוגמה קלאסית. באותו היום של הבחירות במספר מאוד גדול הם מסתובבים עם האישים ממקום למקום, והם מלווים אותם, ובעצם אין להם אפשרות להצביע. עד עכשיו עשינו מן הסדר כזה שהוא לא בדיוק מוסדר בחוק, והצטרפנו לרשימת השוטרים של המשרד. מדובר במאבטחים אישיים, מדובר במלווים שלהם, ובעובדים נוספים. זוהי כמות לא מבוטלת של אנשים שפשוט נשללת מהם הזכות להצביע אם לא יסדירו אפשרות להצביע מחוץ למקום מגוריהם.

היו"ר דוד רותם:


אין בעיה. הם לא נושאים תעודת שוטר.

דני גבע:


לא כולם, חלק.

היו"ר דוד רותם:


איזה תעודה יש להם שאני יכול להגיד להם: תיכנסו לכל קלפי, תציגו תעודה.

ואדים בוגוד:


תעודת הצבעה לשוטר, פלוס רישיון נהיגה, או תעודת זהות - - -

אורלי עדס:


הרי הם רוצים לפי ההסדר שהצענו שהם יצטרפו -  שהסעיף הזה יאפשר גם לאנשי השב"כ להצביע ב- - -

היו"ר דוד רותם:


אבל, יש לי בעיה, כי לשוטרים אני לא אתן להם שום זכויות אם הם לא יהיו עם מדים.

סיגל קוגוט:


או עם אישור ללא מדים.

היו"ר דוד רותם:

 
אני אסביר לכם למה. גם היום הם צריכים מדים.

קריאה:


אלא אם כן, יש היתר מיוחד.

סיגל קוגוט:


בסדר, אז זה יישאר, אלא אם כן יש אישור מיוחד. זה יישאר.

אורי מקלב:


 העם מדובר לא במעטפה כפולה?

היו"ר דוד רותם:


היום לא.

אורי מקלב:


אם שוטר אחד מצביע בקלפי, יודעים מה הוא הצביע.

היו"ר דוד רותם:


לא, לא יודעים שהוא הצביע שם.

אורלי עדס:


הוא מצביע כמוך וכמוני. 

אורי מקלב:


האם הוא יכול להצביע בקלפי שלו?

היו"ר דוד רותם:


לא, כי הוא מחוק שם.

אורלי עדס:


הוא מחוק בקלפי שלו. הוא יכול להצביע בכל קלפי. 

איילת פישמן:


פנקס הבוחרים עצמו יוצא עם מחיקה.

היו"ר דוד רותם:


מוחקים אותו באותה קלפי. 

אורלי עדס:


כדי למנוע הצבעה כפולה.

היו"ר דוד רותם:


אתה שואל אותי, האם אם הוא יגיע לקלפי שלו? הוא יוכל להצביע בדיוק עם תעודת שוטר כמו כל שוטר. הוא יכול להצביע בכל קלפי.

איילת פישמן:


הבעיה בהסדר של תעודות הצבעה לשוטר זה לא שהוא לא עובד. ההסדר עובד נפלא המון שנים. בעיניי, הבעיה היא ברמה הבסיסית, העקרונית, שאנחנו מראש מניחים שהשוטרים ירמו אותנו. בגלל זה נולד כל הדבר הזה.

היו"ר דוד רותם:


ירמו? למה ירמו?

אורלי עדס:


הם יכולים להצביע כביכול פעמיים.

איילת פישמן:


בגלל שהוא צריך את התעודה, ולהפקיד את התעודה, ולמחוק אותם בקלפי של הבית שלהם.

כרמלה כץ:


אין ברירה אחרת, ואין לנו בעיה עם זה.

סיגל קוגוט:


זה פשוט הכבדה מינהלית במשטרה לארגן את זה. 

היו"ר דוד רותם:


אז למשטרה אין עם זה בעיה. 

אורלי עדס:


נאמר אחרת.

סיגל קוגוט:


בסדר גמור, אז נחזור.

היו"ר דוד רותם:


בסדר, אז עכשיו הם חזרו. בואו נחזור עכשיו להסדר הקיים לגבי המשטרה. בואו נראה איך אנחנו פותרים לאנשי השב"כ.

סיגל קוגוט:


אז נשאיר את ההצעה של ועדת הבחירות המרכזית.

קריאה:


פשוט לחזור להצעה המקורית שהיתה מוסכמת על כולם.

סיגל קוגוט:


נכון. אם המשטרה חוזרת בה מהעניין הזה שארגון תעודת השוטר זה הכבדה ניכרת, אז זה פותר לדני את הבעיה. 

כרמלה כץ:


אנחנו פשוט רוצים להשאיר מצב קיים כמו שהוא, נקודה - כמו שהוא עובד. אנחנו ממשיכים ככה, נקודה.

אורלי עדס:


כולל הצבעה באמצעות תעודות הצבעה לשוטר.

היו"ר דוד רותם:


תעודות הצבעה לשוטר.

אורלי עדס:


מאה אחוז.

היו"ר דוד רותם:

 
עכשיו השאלה היא כזאת, לגבי תעודות הצבעה לשוטר כתוב שהשוטר צריך להיות במדים.

כרמלה כץ:


נכון, אלא אם כן יהיה לו אישור מיוחד לכך. זה קיים, וזה עובד היום.

היו"ר דוד רותם:


האם לאנשים שלכם יש אישור מיוחד שהם לא חייבים?

כרמלה כץ:


כן, הם מקבלים מאיתנו.

אורלי עדס:


הם יקבלו את האישור.

דני גבע:


בהגדרה פה של שוטר כתוב: לרבות עובד שירות הביטחון. זה התיקון שאנחנו מציעים.

קריאה:


נכון, זה התיקון המקורי.

היו"ר דוד רותם:


דני, אתה שם לב בסעיף 95(ה)(2): "שוטר שהוצאה לו תעודת הצבעה לשוטר, רשאי להצביע בכל קלפי, ובלבד שהופיע במדי שוטר, זולת אם מסר לישוב ראש ועדת הקלפי אישור ממשטרת ישראל כי הוא רשאי להצביע ללא מדי שוטר". זאת אומרת, אתם תצטרכו לדאוג, כי בפעם הקודמת אתם אמרתם: מה אנחנו ניתן להם רשימת שמות וכו' וכו'. אתם תצטרכו למסור להם שמות, ולקבל מהם אישורים על פטור ממדים.

כרמלה כץ:


אין בעיה, כי הם מקבלים מאיתנו את התעודות השמיות. אין שום בעיה.

סיגל קוגוט:


אולי שאת זה הם יתנו לעצמם. אנחנו יכולים לתקן. אבל, הם לא רוצים שידעו שזה הם.

היו"ר דוד רותם:


הם לא רוצים שידעו שהוא איש שב"כ. חבר'ה, תפסיקו. זה חייב להיות במשטרה. אסור להם להזדהות.

קריאה:


מנפיקים להם תעודות שוטר?

סיגל קוגוט:


לא, תעודת הצבעה לשוטר. אם אנחנו נשארים עם ההסדר הקיים זה לא שהם מזייפים תעודת שוטר. תעודת הצבעה לשוטר תינתן גם לעובדי שב"כ. זה לא אותו הדבר, עמי. 

קריאה:


אבל, יש שם בעיה בהגדרה.

היו"ר דוד רותם:


אתה צריך לעשות שני תיקונים. ב-95(ה)(1): "שהזדהה באמצעי זיהוי כאמור בסעיף 74" - או בתעודת שוטר, ולא בכן בתעודת שוטר, כי איש שב"כ לא יכול להוציא תעודת שוטר. צריך לתקן פה את הסעיף. 

סיגל קוגוט:


האם זה בסדר לכם מבחינת ועדת הבחירות?

היו"ר דוד רותם:


כל השוטרים יביאו תעודת זהות, ולא יביאו תעודת שוטר.

סיגל קוגוט:


לא ההיפך, הם יביאו תעודת שוטר ולא תעודת זהות.

היו"ר דוד רותם:


או תעודת שוטר.

כרמלה כץ:


במקום גם וגם, הם יכולים או זה או זה. האם הבנו נכון?

סיגל קוגוט:


זכיתם במשהו.

היו"ר דוד רותם:


רבותי, עד היום שוטר היה צריך להביא גם תעודת זהות וגם תעודת שוטר.

כרמלה כץ:


גם וגם. היום הוא לא יצטרך – או או.

היו"ר דוד רותם:


הוא יצטרך להביא או זה או זה.

כרמלה כץ:


מעולה.

היו"ר דוד רותם:


אני לא יודע אם זה מעולה כל כך, כי אתם מבינים שזה יוצר לי בעיה. יקרה פה מצב ששוטרים יבואו עם מדים ותעודת שוטר, אלא אם כן יש להם אישור מיוחד. או,קיי? בסדר. זה צריך להשתנות, במקום וכן - - -

איילת פישמן:


זה תעודה עם תמונה ומספר זהות, והכול, נכון?

היו"ר דוד רותם:


חבר'ה, אני לא יודע איך נראית תעודת שוטר. בחיים שלי לא ראיתי.

עודד ברוק:


זו אותה תעודה שאיתה עוצרים אנשים, ואיתה חוקרים.

היו"ר דוד רותם:


כל אלה שהיכו אותי מעולם לא הזדהו, לא הלכו עם תג, ואחר כך קיבלו תפקידים בכירים במשטרה. יש אחד שהיה ניצב, ועד היום הוא מתגאה שהוא שבר עליי אלה.

כרמלה כץ:


בתעודת שוטר יש גם תעודת זהות - - -

אורי מקלב:


איך נראית תעודת ההצבעה בתור שוטר שניתן להצביע לכנסת? האם היא סתם פתק רגיל?

היו"ר דוד רותם:


לא, יש להם כזה טופס.

כרמלה כץ:


זה ספח.

אורי מקלב:


זה דבר שניתן לזייף.

היו"ר דוד רותם:


הוא ניתן לזיוף, אבל אתה צריך לזייף גם את זה, וגם את תעודת השוטר.

אורי מקלב:


מכיוון שהיושב ראש רוצה ללכת לכיוון השב"כ, הוא מוביל שינוי. ממילא זה ישפיע גם על שוטרים שהשוטרים לא יצטרכו תעודת שוטר, אלא יוכלו להסתפק בתעודת זהות בלבד.

היו"ר דוד רותם:


לא, להיפך. בתעודת זהות כל אחד יכול להצביע.

אורי מקלב:


יפה, אבל גם שוטר שבא עם המסמך שאומר שהוא יכול להצביע לא בקלפי שלו, לא יצטרך להוציא תעודת שוטר. מספיק שהוא יוציא תעודת זהות פלוס תעודת הצבעה לשוטרים.

היו"ר דוד רותם:


כן, פלוס מדים.

אורי מקלב:


העניין הזה הוא לא דבר שהוא מוגבל, או שהוא לא ניתן לזיוף.

היו"ר דוד רותם:


אין לו בעיה, אז מה? 

אורי מקלב:


זאת אומרת, אנחנו מודעים לכך שבעצם אנחנו בזה מקילים על ההצבעה בכל קלפי, בשביל  זה צריך רק קצת תעודה מסוימת.

היו"ר דוד רותם:


לא. אבל, תשים לב לדבר פשוט. זה לא מזייף כלום כי הוא יוכל להצביע פעם אחת. כי הרי כאשר ההצבעות מגיעות, בודקים. הוא מוסר את תעודת ההצבעה.

אורלי עדס:


הוא מוסר את תעודת ההצבעה לשוטר, הוא לא יכול להשתמש בה שוב.

היו"ר דוד רותם:


הוא מוסר את זה, הם מדביקים את זה לקלפי.

אורי מקלב:


שוטר עם מדים הוא יכול להצביע רק קצת יותר. בשביל זה הוא צריך רק תעודה כזאת שהוא יכול להצביע בתור שוטר שזה דף נייר – ממוחשב או לא ממוחשב – ואף אחד לא בודק כמה פעמים הוא הצביע.

היו"ר דוד רותם:


האם יהיו לו שלוש תעודות כאלו? האם הוא יזייף שלוש תעודות כאלה?

אורי מקלב:


הוא יצלם את זה עשר פעמים.

היו"ר דוד רותם:


לא, לא. הוא יכול רק עם אורגינל. הוא לא יכול להביא צילום. 

אורלי עדס:


עם חותמת.

היו"ר דוד רותם:


יש חותמת.

כרמלה כץ:


צבעונית. עם חותמת של ועדת הבחירות. זו תעודה הרבה יותר מכובדת ממה שאתה חושב. זה לא פתק.

אורי מקלב:


זה אחד. שנית, הרי גם לשוטרי השב"כ או לאנשי השב"כ יש גם תעודת שוטר.

קריאות:


לא לכולם.

אורלי עדס:


זו הבעיה.

היו"ר דוד רותם:


יש להם תעודת עובדי משרד ראש הממשלה.

אורי מקלב:


בסך הכול, הוא הרי מזדהה שהוא מצביע בתור שוטר.

היו"ר דוד רותם:


אז הוא מביא תעודת זהות, והוא מביא אישור שהוא פטור ממדים, והוא מביא אישור הצבעה לשוטר, ועם זה הוא מציג תעודת זהות.

אורי מקלב:


בקלפי יודעים שהוא שוטר, אחרת הוא לא היה מביא.

היו"ר דוד רותם:


חושבים שהוא שוטר, לא רוצים שידעו שהוא עובד במשרד ראש הממשלה. אתם רושמים את התיקון הזה.

סיגל קוגוט:


זה בסדר לכם. 

קריאה:


חזרנו לתיקון המקורי.

היו"ר דוד רותם:

 
אבל, הוספנו או תעודת שוטר כדי שאתם לא תסתבכו עם זה.


סיגל קוגוט:


הדבר האחרון שנשאר פתוח זה הנושא של הכלי השייט. בדיון הקודם עלתה השאלה האם הפרק אינו אנכרוניסטי? כמה ימאים מצביעים? בעניין הזה רצינו הסבר כדי שהוועדה לא תעשה משהו שהוא - - -

היו"ר דוד רותם:


איגוד קציני הים לא הגיע אז יש לנו נציג משרד התחבורה. אדוני, בבקשה. 

פנחס טנצמן:


אנחנו מדברים בסך הכול על מצבה של 400 עד 500 קציני צי סוחר פעילים, כאשר מתוכם בזמן נתון יש לנו בערך מחצית שנמצאים בהפלגות בים.

היו"ר דוד רותם:


על אוניות ישראליות?

פנחס טנצמן:


אני מדבר רק על אוניות ישראליות. בזמן נתון אנחנו מפעילים סביב 20 אוניות סוחר, שחלקן מגיעות לארץ מידי פעם, וחלקן עובדות רק בקו שהוא בחוץ-לארץ, ולא מגיעות לארץ מעולם. 


אוניות שמגיעות לארץ אנחנו מחויבים לצוות אותן בשבעה קצינים ישראלים, ואוניות שאינן פוקדות את הארץ, בשלושה קצינים ישראלים, כאשר מעת לעת לאוניות האלה מתלווים גם מתמחים מה שאנחנו קוראים קדטים או צוערים, וזה יכול להגיע למספר של בין אחד לשלושה. זאת אומרת, בכל מצב נתון אנחנו נמצאים במקסימום של 10 - 11 ישראלים על אוניה ישראלית שמשייטת בלב ים בזמן הבחירות.

איילת פישמן:


אז החוק לא חל.

אורלי עדס:


החוק חל על כלי שייט שיש בהם 14 בעלי זכות בחירה ומעלה.

פנחס טנצמן:


החוק הזה נולד בשנים שבהן באמת באוניות ישראליות היו סדר גודל של עשרים קצינים ומלחים ישראלים. לפני כ-15 שנה החוק שונה, ואנחנו מחויבים רק לשבעה קצינים ישראלים, כל השאר זה קצינים זרים וימאים, מכונאים זרים, מה שנקרא דירוגים. במצב הנוכחי, החוק הזה לא יכול לתפוס באוניות האלה במצב הנוכחי. 


עם זאת, אני רוצה לציין שכרגע אנחנו נמצאים באיזושהי תקופה של שפל. אנחנו כמשרד התחבורה מנסים קצת להאיץ את ההכשרה של דור העתיד של קציני צי ישראליים. אני מניח שבאיזשהו שלב בשנים הקרובות כאשר המשבר הכלכלי יסתיים והספנות העולמית שוב תגעש ותרחש, אנחנו נגיע למצבות יותר גדולות של אנשים. יכול להיות שהמספר הזה הוא באמת אנכרוניסטי. נדמה לי שהוא נקבע ב-69, והוא לא עודכן מאז בהתאם להתפתחויות שהיו בעולם.

היו"ר דוד רותם:


האם אתם רוצים לשמר את המצב הקיים?

פנחס טנצמן:


לשמר.

היו"ר דוד רותם:


המשמעות של שימור המצב הקיים היא שאין הצבעה באוניות צי הסוחר.

פנחס טנצמן:


כרגע אין הצבעה.

היו"ר דוד רותם:


זה ברור לכם. אתם אומרים:  תשאירו את זה.  מה איכפת לכם? אולי פעם יהיה סעיף. 

עמי ברקוביץ:


ההסדר קיים, אז אין חוק - - -

פנחס טנצמן:


אם אנחנו מוציאים את זה אנחנו בעצם מצביעים על קבוצת אנשים שמראש אין להם זכות הצבעה בשום מקרה.

היו"ר דוד רותם:


לא נעים לי להגיד לך, אבל אתם בעצם מדברים על זה גם היום. כשאתם העברתם ותיקנתם את החוק שעל אוניות ישראליות שמגיעות לנמלי ישראל חייבים להיות שבעה קצינים, ולא יותר מזה, ועל אוניות שלא מגיעות - שלושה קצינים, ובחוק כתוב שצריך שיהיו 14 כדי לעשות שם הצבעה, אתם ממילא חיסלתם את זה. אבל, אתם אומרים: תשאיר את המצב האנכרוניסטי הזה כי ממילא לא מצביעים על האוניות. מה איכפת לך? אז יש עוד - - -


אני אומר לכם מה הבעיה שלי. כל תיקון שאנחנו עושים בחוק, נדפס בספר החוקים. זו כמות אדירה של עצים ביערות ברזיל בשביל להדפיס את הניירת הזאת. אז אתה אומר: תחסכו עוד שני עצים, אל תעשו תיקון. לא יצטרכו להדפיס את הדף הזה.

אורי מקלב:


אדוני היושב ראש, אני שואל שאלה אחרת. למה משרד התחבורה לא מבקש באמת לפי המצב היום, להקטין את ההגבלה שאפשר להצביע באוניות? קבעו אז בחוק הזה 14 איש כי הניחו אז ש-14 איש נמצאים.  הרי אנחנו לא רוצים למנוע מהם, מהאחרים.

היו"ר דוד רותם:


זה בלתי אפשרי. אני לא רוצה למנוע מהם. אבל, אתה מבין שזה בלתי אפשרי שעל אוניה שיש בה שלושה אנשים, אני אשלח קלפיות, ואני אחפש אותם.

אופיר פינס-פז:

לא, אבל למה אתה לא נותן להם להצביע בדואר, או באיזשהו דרך?

היו"ר דוד רותם:


אדוני, בוקר טוב. אתה רוצה לשנות את שיטת מערכת הבחירות עם הצבעות בדואר.

אופיר פינס-פז:

לא רוצה לשנות כלום, אני רוצה בדלת האחורית - - -

היו"ר דוד רותם:


אתה בדלת האחורית רוצה להכניס הצבעות בדואר - אני מבין. למה לך בדלת האחורית? אנחנו עוד מעט - - -

אופיר פינס-פז:

אני אגיד לך למה בדלת האחורית, כי אני רוצה לראות את זה כסוג של ניסוי.

היו"ר דוד רותם:


רענן כהן תמיד היה מדבר על בחירות ממוחשבות. הוא תמיד רצה בחירות ממוחשבות, ואחרי שהיינו מגיעים לתוצאות הבחירות, הוא היה אומר: זייפו את הבחירות.


רבותי, בואו נאמר כך -  להשאיר את המצב הקיים, אפשר להשאיר אותו. לא יקרה כלום. אני חשבתי שצריך לשנות את זה, ושצריך לבטל את זה. אתם אומרים שלא – אז לא, בסדר.

אורי מקלב:


אדוני היושב ראש, אתה לא מוכן לקבל את ההצעה הזאת הפוך? להקטין את המספר של מצביעים על אוניות. אפשר אולי להוסיף שאפשר בנספחים ישראלים שנמצאים במדינות, או בקונסוליות, לתת את האפשרות. אפשר גם שבועיים לפני הבחירות, או מהזמן שהצי מגיע או יוצא. אני גם לא חשוד שאף אחד מהימאים האלה הולך מחר להצביע ליהדות התורה. אין חשש כזה.

אופיר פינס-פז:


לרדת מהאוניה, ולהיכנס לשגרירות.

היו"ר דוד רותם:


ספינה ישראלית שעוגנת בנמל ניו-יורק בשבוע שלפני הבחירות, איך מצביעים?

סיגל קוגוט:


זה לא לפי זה ממילא.

אורלי עדס:


הוא לא יכול להצביע, כי הוא לא שליח. 

היו"ר דוד רותם:


את עובדי הסוכנות הכנסנו שם. 

איילת פישמן:


אפשר להכניס אותם להצבעה בנציגויות אם נחליט שהם שליחים.

היו"ר דוד רותם:


סליחה, האם בנות שירות הלאומי הן שליחות של מדינת ישראל? עשינו להן תיקון נפרד. השאלה היא, האם לא צריך לעשות תיקון נפרד גם לימאים? בנות שירות לאומי בחוץ לארץ מצביעות בקונסוליה.

אופיר פינס-פז:

מה זה בנות שירות לאומי בחוץ לארץ?

היו"ר דוד רותם:


הקהילות היהודיות לוקחות בנות שירות לאומי.

אופיר פינס-פז:

מתי הצלחתם לתקן את הדבר הזה?

היו"ר דוד רותם:


אם לא איכפת לך, את זה אתם תיקנתם. נדמה לי ששר הפנים אז היה אופיר פינס. אבל, כך נדמה לי, אני לא בטוח.

אופיר פינס-פז:

אני בטוח שלא.

היו"ר דוד רותם:


נדמה לי שזה היית אתה.

אופיר פינס-פז:

תבדוק לפני שאתה מדבר.

היו"ר דוד רותם:


אמרתי נדמה לי.

אורי מקלב:


הייתי רוצה להוסיף עוד משהו, אם אפשר. אולי אני מרחיק לכת. כפי שידוע,  יש היום מצב בעולם שיש היום הרבה מאבטחים ישראלים.

היו"ר דוד רותם:


הם שליחים, הם יכולים להצביע.

אורי מקלב:


יש היום הרבה ישראלים שנמצאים היום בים בשביל אבטחה של אוניות.

היו"ר דוד רותם:


קודם כל, זה רק באוניות ישראליות.

אורי מקלב:


בכל העולם לוקחים אותם.

היו"ר דוד רותם:


יכול להיות. אבל, אני לא יכול. אתה מבין שעל כל ספינת דיג פיליפינית אני אצטרך לשים קלפי, או לדאוג לצוות שיצביעו לי שם. 

אורי מקלב:


לא ירחק היום שאנחנו נבקש גם שישראלים ש- - -

היו"ר דוד רותם:


השאלה היא, מה עמדתכם לגבי ההצעה שלהם או של חבר הכנסת מקלב?

איילת פישמן:


הם לא שליחים של המדינה, וברגע שאנחנו נותנים לימאים - - -

היו"ר דוד רותם:


לא, שבמקום 14 יהיה כתוב 7 - את זה הציע חבר הכנסת מקלב.

אורי מקלב:


עשרה.

היו"ר דוד רותם:


הוא מציע עשרה. חבר הכנסת פינס, מה אתה מציע?

אופיר פינס-פז:

אני לא מציע. אני מציע לא לעשות צחוק.

אורלי עדס:


זה כן יאפשר לאנשים להצביע כי יש יותר  אוניות שיש בהן עד עשרה אנשים, ולא 14.

סיגל קוגוט:


אמרו בין שבעה לעשרה. זה לא ישנה כל כך את המצב הקיים.

היו"ר דוד רותם:


אופיר, הם תיקנו את החוק שמחייב קצינים ישראלים. בזמנו זה היה 14, אחר כך שינו את זה ל-10. אוניה שמפליגה תחת דגל ישראל ושמגיעה לישראל, חייבים להעסיק שם שבעה קצינים ישראלים. כל היתר זה זרים. 

אופיר פינס-פז:

האם אין עובדים ישראלים שהם לא קצינים?

פנחס טנצמן:


אין עובדים ישראלים שהם לא קצינים, כי העלויות של חברות הספנות בסוג האוכלוסייה הזה וכל הבעיות המשמעתיות שהיו, גרמו לזה שלפני כ- 15 נותרנו רק עם קצינים ישראלים.

אופיר פינס-פז:

האם אתה רוצה להגיד לי שמנו ספנות שעכשיו לוקחת מחיפה 700 ישראלים לטיול בחופי יון, כל העובדים שם הם הודים, יפנים, קוריאנים, למעט שבעה קצינים ישראלים?

קריאה:


התשובה היא כן. מנו ספנות שוכרת אוניות זרות. היא לא מפעילה אוניה ישראלית.

פנחס טנצמן:


צוות האוניה. כאשר אתה אומר שיש באוניית נוסעים טבחים וכל זה, זה משהו אחר. זה לא קשור לצוות האוניה. צוות האוניה זה אותו צוות שמתפעל את האוניה מבחינת מנועים וניווט.

אופיר פינס-פז:

אבל, אם יש שם עשרה טבחים ישראלים?

פנחס טנצמן:


זה לא קשור.

אופיר פינס פז:


אז הם גם לא יכולים להצביע.

היו"ר דוד רותם:


נכון. אני לא מבין אותך. תגיד לי במסעדה בניו-יורק שבה יש שבעה טבחים ישראלים, גם תרצה להצביע?

אורלי עדס:


החוק לא מבחין בבעלי התפקידים.

סיגל קוגוט:


כתוב: אזרחים ישראלים.

פנחס טנצמן:


שים בצד רגע את אוניות הנוסעים. אני מדבר על אוניות המסע. יש עשרים ומשהו אוניות כאלה שאנחנו מפעילים בשליטה ישראלית כזאת או אחרת. מתוכן באוניות שפוקדות את ישראל יש שבעה קצינים ישראלים בדרך כלל. במידה ויש בעיה, אנחנו נותנים פטור לחברה לתקופה מסוימת, ויכול להיות שיש שם רב חובל רומני, ושישה קצינים ישראלים. באוניות שאינן פוקדות את הארץ, שלושה קצינים ישראלים. יש כמה אוניות נוסעים של מנו שהן אוניות לא ישראליות.

היו"ר דוד רותם:


אופיר, אבל אנחנו נפתור את זה כשאנחנו נעניק מתן זכות הצבעה לאזרחים ישראלים בחוץ לארץ.

אורי מקלב:


הרי כאשר קבעו את המספר 14 בחוק הקיים זה לא היה בגלל 14 השנים שיעקב עבד בשביל רחל ולאה. זה נקבע אז בגלל כמות הקצינים שהיתה אז. הורידו את זה, והוא אומר שהכוונה היא להעלות את זה. אנחנו צריכים לתת את האפשרות.

היו"ר דוד רותם:


אבל, מכיוון שהבחירות הן בעוד ארבע שנים בערך, עד אז יגדילו כבר את המספר. אני מציע לא לשנות את זה. אתה יודע -  תגיד עשר ואז יגידו לך שזה לא עוזר כי המקסימום זה שבע, ולמה לך לשנות סתם את החוק.

אורלי עדס:


אז אנחנו משאירים.

היו"ר דוד רותם:


כן.

סיגל קוגוט:


הדבר האחרון שנשאר הוא ההצעה שאתם מציעים לתקן בחוק התעמולה.

אופיר פינס-פז:

רגע, מה גמרנו עם השוטרים?

היו"ר דוד רותם:


חזרנו למצב הקיים. השוטרים לא רוצים. הכנסנו את השב"כ פנימה.

אופיר פינס-פז:

השב"כ סידר את העניינים, הלך – הכול בסדר. 

היו"ר דוד רותם:


כן. 

אופיר פינס-פז:

הרי אני ידעתי שזה ייגמר ככה.

היו"ר דוד רותם:


אז למה הגעת מאוחר?

אופיר פינס-פז:

נתתי לך לעשות את ה"שירקע". למה אני צריך להיות שותף לדבר הזה?

היו"ר דוד רותם:


אתה יכול להתנגד, תרשום הסתייגות.

אופיר פינס-פז:

אני ארשום הסתייגות.

סיגל קוגוט:


לא, אנחנו בקריאה ראשונה - זה בסדר. זה הצעת הוועדה.

היו"ר דוד רותם:


זה הצעת הוועדה.

אופיר פינס-פז:

למה ירדתם מהעניין? המשטרה היתה בעמדה ההפוכה.

היו"ר דוד רותם:


זה נכון, אבל הם עשו חושבים והם הגיעו למסקנה פשוטה. הם רוצים שהשוטר יוכל להצביע בכל קלפי, לא רק בקלפי למוגבלים. אמרתי: חבר'ה, אי אפשר לעשות בלגאן. כל שוטר יבוא ויציג תעודת שוטר, ויציג אישורים וכו' וכו', וכל קלפי תשתגע. תשאיר את זה כך.


רבותי, מי בעד? חבר הכנסת פינס?

אופיר פינס-פז:

חייב להימנע.

היו"ר דוד רותם:


מי נגד? מי נמנע?






ה צ ב ע ה






בעד - רוב






נגד - אין






נמנעים - 1

היו"ר דוד רותם:


עכשיו אנחנו עוברים לדרכי תעמולה.

אורלי עדס:


סעיפים 15 ו-15(א) לחוק התעמולה מסדירים את נושא השידורים ברדיו ובטלוויזיה. נוסח הסעיף כפי שהוא מופיע כיום מקנה זכות כזאת גם למפלגה, וגם לרשימת מועמדים. תיאורטית, יכולה לבוא מפלגה ולומר שהיא זכאית לזמן שידור.

היו"ר דוד רותם:


אז מה יקרה? אני לא מבין.

אורלי עדס:


כשהיא לא מתמודדת כרשימת מועמדים.

היו"ר דוד רותם:


שמעתי את ההערה החכמה הזאת לא היום, היא לא שלך.

אורלי עדס:


היתה פעם פנייה כזאת שביקשו.

היו"ר דוד רותם:


מה צריכה מפלגה לעשות כדי להגיש רשימה?

אורלי עדס:


כדי להגיש רשימת מועמדים אתה חייב להיות מפלגה. אתה חייב להיות רשום אצל רשם המפלגות. אצל הרשם רשומות עשרות מפלגות שלא מתמודדות בכלל.

היו"ר דוד רותם:


בקיצור, אתם אומרים ככה, מי שירצה להיות נודניק, מפלגה שרוצה לקבל זמן שידור - - -

אורלי עדס:


שתגיש לפחות את הרשימה.

היו"ר דוד רותם:


-  - - היא  תצטרך לבוא הנה בארבע בבוקר כדי לתפוס את התור.

אופיר פינס-פז:

האם היום אפשר לבקש זמן שידור בלי להגיש רשימה?

איילת פישמן:


לכאורה לפי החוק אפשר להבין שכן.

אורלי עדס:


תיאורטית, כן. 

סיגל קוגוט:


אף שופט לא פירש את זה ככה.

אופיר פינס-פז:

זה שטות מוחלטת.

היו"ר דוד רותם:


אני מסכים איתך, זו שטות מוחלטת. אבל, מישהו העלה את הרעיון הזה.

אורלי עדס:


אגב, היתה פעם פנייה כזאת. היתה מפלגה שביקשה לשדר על הבסיס הזה כשהיא לא הגישה רשימת מועמדים. הוחלט שלא. אני לא זוכרת את שם המפלגה. אבל, הם רצו לעשות תעמולה לרשימת מועמדים אחרת.

סיגל קוגוט:


אבל, לא נתתם.

אורלי עדס:


בוודאי שלא, אז למה לא לתקן את זה שזה יהיה ברור?

היו"ר דוד רותם:


אני אגיד לך למה לא לתקן. את יודעת כמה עצים יכרתו עכשיו בשביל השטות הזאת? 

אורלי עדס:


אבל, אתה עושה  את זה כל היום.

היו"ר דוד רותם:


מי שמפרש שמפלגה שלא הגישה רשימת מועמדים תוכל לקבל זמן שידור - על מה? מה היא רוצה לשדר?

איילת פישמן:


תעמולה למישהו אחר.

היו"ר דוד רותם:


אז הוא יגיש רשימה פה.

אורלי עדס:


להבהיר את הדברים. היה מקרה כזה. היה מקרה שמפלגה שאני כבר לא זוכרת את שמה, שרצתה לקבל את זמן השידור, ולא לעשות את התעמולה בעבור עצמה, אלא תחת השם שלה לקדם מישהו אחר.

סיגל קוגוט:


אבל, הם כן הגישו רשימת מועמדים. כן, הם הגישו. הם רק עשו תעמולה למישהו אחר, וגם את זה לא היו צריכים לאשר להם.

היו"ר דוד רותם:


הגישו רשימת מועמדים, ועשו תעמולה למישהו אחר. ודאי, אני זוכר.

אופיר פינס-פז:

אגב, את זה צריך לתקן בחוק - שרשימת מועמדים לא יכולה לעשות תעמולה למישהו אחר.

היו"ר דוד רותם:


צריך לתקן את החוק פה, ובזה אופיר צודק.

סיגל קוגוט:


אבל, הוא לא פוסל?

אופיר פינס-פז:

למה שהוא יפסול? באיזה סמכות הוא יפסול? על פי איזה סעיף בחוק? אין שום סמכות.

סיגל קוגוט:


כי זה לא תעמולה לעצמך.



היו"ר דוד רותם:


סליחה, לא כתוב שאני צריך לעשות תעמולה לעצמי. את זה צריך פה לתקן.

אופיר פינס-פז:

את זה כדאי לתקן.

היו"ר דוד רותם:


אני מציע לפני שאנחנו מצביעים על זה, שרשימת מועמדים לא תהיה רשאית לעשות תעמולה למישהו אחר בזמן השידור שלה.

אופיר פינס-פז:

אלא לעצמה בלבד.

היו"ר דוד רותם:


נכון. אופיר צודק במאתיים אחוז.

אופיר פינס-פז:

ואז יכול להיות שהשופט תהיה לו פרשנות.

אורי מקלב:


אבל, במידה ויהיו בחירות נפרדות לראש ממשלה.

סיגל קוגוט:


אז זה משהו אחר.

היו"ר דוד רותם:


אז הכול אנחנו נשנה.

אופיר פינס-פז:

זה חוק אחר.

היו"ר דוד רותם:


תכניסי את מה שאופיר אומר, זה נכון. תכניסו את הסעיף הזה שאסור לעשות.

אופיר פינס-פז:

זה חשוב.

אורלי עדס:


או,קיי. אבל, גם מה שביקשנו.

היו"ר דוד רותם:


אין בעיה, נעשה גם את התיקון שביקשתם.

אופיר פינס-פז:

עכשיו כבר שווה להוריד כמה עצים על שני הדברים ביחד.

אורי מקלב:


יש בעיה בעניין הזה. מה זה נקרא תעמולה? תעמולה ישירה למפלגת אחרת. אבל, אם אדם אומר שהוא נאמן לארץ ישראל, ויש מפלגה שהיא נאמנת לארץ ישראל, בסוף תגיד שהוא לא יכול להגיד.

היו"ר דוד רותם:


נאמנות לארץ ישראל זה לא שאלה פוליטית, והיא בכלל לא עניין מפלגתית.

אופיר פינס-פז:


לכן, הניסוח צריך להיות לא לרעיונות - למפלגה אחרת. לא לעקרונות של מפלגה אחרת, למפלגה אחרת.

היו"ר דוד רותם:


לסיעה אחרת. 

אופיר פינס-פז:

אתה יכול להגיד מה שש"ס רוצה, אבל אתה לא יכול לשים את הזה של אלי ישי – תצביעו ש"ס. 

אורי מקלב:


אם אני אומר שאני דוגל בהחזרת עטרה ליושנה?

היו"ר דוד רותם:


עטרה ליושנה - כולנו.

אופיר פינס-פז:

אין שום בעיה. יש מפלגות שמחזיקות באותן עקרונות.

היו"ר דוד רותם:


בוא נאמר, אפילו מפלגת העבודה רוצה להחזיר עטרה ליושנה.


רבותי, מי בעד?  תודה רבה, נתקבל פה אחד.

הישיבה ננעלה בשעה 11:25.

